Aramithi, Janũarĩ 11
Atĩrĩrĩ, maũndũ mothe nĩ kũmerũhia ndĩramerũhia. . . . Andĩka, nĩ gũkorũo ciugo icio nĩ cia kwĩhokeka na nĩ cia ma.—Kũg. 21:5.
Gũkĩra hĩndĩ ĩngĩ o yothe, ihinda rĩrĩ nĩrĩo twagĩrĩirũo kwĩrutanĩria kũhunjia ũhoro ũrĩa mwega wa Ũthamaki, tondũ mũico ũrĩ hakuhĩ. (Mar. 13:10) Ũhoro ũcio mwega wonanagia ũtugi mũnene wa Jehova. Nĩ twagĩrĩirũo kũririkanaga ũguo rĩrĩa tũrahunjia. Muoroto witũ tũkĩhunjia nĩ gũtĩithia Jehova. No twĩke ũguo na njĩra ya kuonia andũ atĩ ciĩranĩro ciothe iria twĩrĩirũo thĩinĩ wa thĩ njerũ, cionanagia ũtugi mũnene wa Jehova. Rĩrĩa tũrahunjia no tũtaarĩrie andũ atĩ rungu rwa Ũthamaki wa Ngai, andũ nĩ makagunĩka biũ na igongona rĩa ũkũũri na o kahora mathiĩ matuĩkĩte akinyanĩru. Bibilia yugaga ũũ: “Ũũmbi guo mwene nĩ ũgaakũũrũo kuuma ũkombo-inĩ wa kũbutha na ũheo wĩyathi ũrĩ na riri wa ciana cia Ngai.” (Rom. 8:21) Ũndũ ũcio ũkaahoteka tu nĩ ũndũ wa ũtugi mũnene wa Jehova. w16.07 4:17-19
Njumaa, Janũarĩ 12
Mũthuri nĩ ahingagĩrie mũtumia bata wake, nake mũtumia ekage o ta ũguo harĩ mũthuriwe.—1 Kor. 7:3.
O na gũtuĩka Bibilia ndĩheanĩte mawatho ma ĩmwe kwa ĩmwe megiĩ ũrĩa andũ mahikanĩtie mangĩonania wendo hĩndĩ ya ngomanio, nĩ yaragia ũhoro wa maũndũ macio. (Rũĩm. 1:2; 2:6) Akristiano arĩa mahikanĩtie magĩrĩirũo kuonia ũrĩa mahikanĩtie nake wendo. Angĩkorũo nĩ twendete Ngai na andũ arĩa angĩ biũ, tũtingĩreka kĩndũ kana mũndũ o na ũrĩkũ aingĩrie kĩhiko gitũ ũgwati-inĩ. Ihiko imwe nĩ cingĩrĩte thĩna-inĩ kana ikaharagana nĩ ũndũ wa mũthuri kana mũtumia kwĩroragĩra maũndũ ma ũũra-thoni. Nĩ twagĩrĩirũo gwĩthema biũ kũgucĩrĩrio nĩ maũndũ ta macio kana nĩ mũndũ ũngĩ tiga ũrĩa tũhikanĩtie nake. Nĩ twagĩrĩirũo gwĩthema nginya gũthakĩra mũndũ ũngĩ tondũ gwĩka ũguo nĩ kwaga wendo harĩ ũrĩa tũhikanĩtie nake. Kũririkanaga atĩ Ngai nĩ oĩ meciria na ciĩko citũ, nĩ kũrĩkagĩra hinya wendi witũ wa kũmũkenia na gũikaraga tũrĩ na mĩtugo mĩega.—Mat. 5:27, 28; Ahib. 4:13. w16.08 2:7-9
Njuuma, Janũarĩ 13
Tũtirĩ twatiga kũhoya nĩ ũndũ wanyu na gũthaithana atĩ mũiyũrũo nĩ ũmenyo ũrĩa wa ma wĩgiĩ wendi [wa Ngai.]—Kol. 1:9.
Marĩ na ũmenyo ũcio wa ma, Akristiano a Kolosai nĩ mangĩahotire ‘gũthiaga na mĩthiĩre ĩrĩa ĩratwarana na wendi wa Jehova nĩguo mamũkenagie maũndũ-inĩ mothe.’ Ũndũ ũcio nĩ ũngĩamateithirie ‘kũgĩaga na maciaro wĩra-inĩ wothe mwega,’ makĩria wĩra-inĩ wa kũhunjia. (Kol. 1:10) Nĩguo Mũkristiano akoragwo na moimĩrĩro mega, no mũhaka akoragwo na mũtaratara mwega wa kwĩrutaga Bibilia. Nĩ twagĩrĩirũo gũteithia arutwo a Bibilia mamenye ũguo. Ningĩ, no mũhaka o na ithuĩ tũkorũo tũkĩona bata wa kwĩruta Bibilia mbere ya gũteithia arĩa angĩ gwĩka ũguo. No mũhaka tũkorũo na mũtaratara mwega wa kwĩruta Bibilia. Kwoguo no wĩyũrie ciũria ta ici: ‘Rĩrĩa ene nyũmba maruta mawoni mataringaine na Bibilia kana moria ciũria nditũ-rĩ, nĩ hotaga kũmacokeria ngĩhũthĩra Bibilia? Tũngĩra arĩa angĩ ũrĩa tũgunĩkĩte nĩ ũndũ wa kwĩruta Bibilia, kwahoteka no tũmekĩre ngoro makorũo na kĩyo gĩa kwĩrutaga Maandĩko nĩguo o nao magunĩke. w16.08 4:3, 4
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn